11 vas by toetssentrum in Marble HallElf persone is Woensdag by ŉ privaat voertuigtoetssentrum in Marble Hall in Limpopo in hegtenis geneem op aanklag van bedrog en dwarsboming van die gereg. Kapt. Matimba Maluleke, woordvoerder van die polisie, het gesê die verdagtes het na bewering die besonderhede van niksvermoedende individue gebruik om padwaardigheidsertifikate uit te reik vir talle voertuie wat nooit getoets is nie. Die Valke se eenheid wat ernstige misdade ondersoek en die Padbestuurskorporasie (RTMC) was saam met die polisie by die operasie betrokke. “Toe die span by die toetssentrum opgedag het, was van die beamptes besig om bewyse te vernietig en te verbrand. Van die dokumente is in hul privaat motors op die perseel opgespoor,” het Maluleke verduidelik. “Die eienaar, bestuurder, eksaminatore en ŉ administrasieklerk is van die persone wat in hegtenis geneem is. Daar is beslag gelê op dokumente, rekenaars en selfone.” Die 11 persone sal na verwagting Vrydag in die landdroshof in Marble Hall verskyn.